MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om vedtagelse af et program for Fællesskabets indsats for folkesundheden (2001-2006)

2000/0119 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om vedtagelse af et program for Fællesskabets indsats for folkesundheden (2001-2006)

1. Baggrund

- Forslag vedtaget af Kommissionen: KOM(2000) 285 - 2000/0119(COD): 3.5.2000 [1]

[1] EFT C 337 E af 28.11.2000, s. 122.

- Forslag forelagt for Europa-Parlamentet og Rådet: 15.6.2000

- Udtalelse fra Det Økonomiske og Sociale Udvalg : 29.11.2000 [2]

[2] EFT C 116 af 20.4.2001, s. 75.

- Udtalelse fra Regionsudvalget: 13.12.2000 [3]

[3] EFT C 144 af 16.5.2001, s. 43.

- Udtalelse fra Europa-Parlamentet ved førstebehandlingen: 4.4.2001 [4]

[4] endnu ikke offentliggjort.

- Kommissionens ændrede forslag: KOM(2001) 302 af 1.6.2001

- Politisk enighed i Rådet: 5.6.2001 (enstemmighed)

- Rådets formelle vedtagelse af fælles holdning: 31.7.2001

2. Formålet med Kommissionens forslag

Forslaget vedrører Europa-Parlamentets og Rådets afgørelse om et program for Fællesskabets indsats for folkesundheden. Det indgår i Det Europæiske Fællesskabs sundhedsstrategi som beskrevet i Kommissionens meddelelse af 16. maj 2000 (KOM(2000) 285 endelig). Det foreslåede program anvender en horisontal og indsatsorienteret fremgangsmåde.

Der fokuseres på tre indsatsområder:

(1) Et højere informations- og vidensniveau på sundhedsområdet

Der vil blive etableret et overordnet sundhedsoplysningssystem, således at beslutningstagerne, fagfolk i sundhedsvæsnet og den brede offentlighed får adgang til de nøgledata og -oplysninger på sundhedsområdet, som de har brug for.

(2) Hurtig reaktion på sundhedsrisici

Der vil blive mulighed for hurtigt og effektivt at reagere i forbindelse med trusler mod folkesundheden, f.eks. som følge af overførbare sygdomme.

(3) Håndtering af sundhedsdeterminanter

Programmet vil være med til at forbedre befolkningens sundhedstilstand og mindske antallet af for tidlige dødsfald, ved at der tages fat på de bagvedliggende årsager til et dårligt helbred ved hjælp af effektive sundhedsfremmende og sygdomsforebyggende foranstaltninger.

Denne meddelelse har til formål at orientere Europa-Parlamentet om Kommissionens holdning til Rådets fælles holdning, som blev vedtaget den 31. juli 2001. Kommissionens ændrede forslag, som tog hensyn til resultaterne af Europa-Parlamentets førstebehandling den 4. april 2001, blev vedtaget den 1. juni 2001.

3. Kommissionen bemærkninger til den fælles holdning

3.1. Generelle bemærkninger

Kommissionen hilser velkommen, at Rådet også går ind for den overordnede fremgangsmåde i Kommissionens oprindelige forslag. Kommissionen bemærker, at Rådet støtter de foreslåede tre hovedindsatsområder, dvs. sundhedsinformation, hurtig reaktion på sundhedsrisici og håndtering af sundhedsdeterminanter.

Den har dog visse forbehold over for tre centrale elementer i Rådets holdning:

For det første bemærker Kommissionen, at en række vigtige aspekter i programmet vedrørende arbejde med sundhedssystemer, som Parlamentet havde styrket, ikke er taget med i den fælles holdning. Det drejer sig bl.a. om oplysning og analyse af kvalitetsrelaterede emner, effektive metoder til interventioner på sundhedsområdet og retningslinjer.

For det andet har Rådet valgt helt at omformulere Kommissionens forslag. Dette har ganske sine steder gjort teksten mere læselig, men Kommissionen frygter, at man dermed har reduceret handlemulighederne og gjort det mindre klart, hvad der skal foretages.

For det tredje er Kommissionen skuffet over, at Rådet har besluttet at nedsætte støttebeløbet fra 300 mio. EUR til 280 mio. EUR. En sådan budgetnedskæring kan meget vel betyde, at visse planlagte foranstaltninger under programmet ikke kan gennemføres ordentligt.

3.2. Bemærkning om Parlamentets ændringsforslag ved førstebehandlingen

- Følgende indgik i det ændrede forslag og er blevet helt eller delvis indarbejdet i den fælles holdning:

Ændringsforslag 1, 2, 4, 5, 6, 7, 8, 9, 10, 12, 13, 15, 16, 17, 19, 20, 21, 23, 24, 25, 26, 27, 28, 30, 31, 32, 34, 35, 38, 40, 42, 43, 44, 45, 46, 47, 48, 49, 50, 52, 53, 54, 57, 58, 59, 60, 63, 64, 67, 68, 69, 70, 73, 74, 76, 78, 84, 90, 93, 95, 96, 98, 106 og 108.

- Følgende indgik i det ændrede forslag, men er ikke blevet indarbejdet i den fælles holdning:

Ændringsforslag 3, 14, 22, 29, 39, 51, 55, 56, 61, 75, 77, 79, 80, 81, 82, 87, 101, 103 og 107.

- Punkter, hvor der er forskelle mellem Kommissionens ændrede forslag og Rådets fælles holdning:

Da den fælles holdning er helt omarbejdet i forhold til Kommissionens forslag, er det vanskeligt helt at sammenligne de to tekster. Generelt er den fælles holdning formuleret mere læseligt, men mindre konkret, end Kommissionens ændrede forslag, navnlig hvad angår beskrivelse af de aktioner, der skal gennemføres.

Kommissionen beklager imidlertid, at Rådet besluttet ikke at acceptere en række vigtige ændringsforslag om arbejdet med udvikling i sundhedssystemerne. Det drejer sig især om følgende ændringsforslag:

* Ændringsforslag 22, som henviser til, at programmet bør bidrage til fastsættelse af kvalitetsmindstenormer

* Ændringsforslag 55, som inddrager fremme af patienternes ret i programmets anvendelsesområdet

* Ændringsforslag 61, 80 og 82, som henviser til, at programmet bør bidrage til at definere og fastlægge bedste praksis og gode retningslinjer for interventioner på sundhedsområdet.

Kommissionen fastholder, at de planlagte aktioner i den forbindelse er helt i overensstemmelse med Fællesskabets beføjelser på folkesundhedsområdet, og at de er udtryk for konkret merværdi. Endvidere beklager Kommissionen, at Rådet ikke har indarbejdet forslagene om at iværksætte udarbejdelse af en vaccinationsstrategi for Fællesskabet (ændringsforslag 51, 56 og 87).

Kommissionen bemærket desuden, at Rådet foreslår, at flere af programudvalgets opgaver skal behandles efter forvaltningsproceduren i forhold til de opgaver, Kommissionen havde fastlagt i det ændrede forslag. Rådet har således tilføjet forberedelse af strukturarrangementer med henblik på koordinering af sundhedsovervågningen og hurtig reaktion på sundhedsrisici samt arrangementer vedrørende fremsendelse, udveksling og formidling af information samt vedrørende hurtig reaktion (artikel 8 og betragtning 14 i den fælles holdning; artikel 10 i det ændrede forslag).

Af institutionelle årsager er disse tilføjelser efter Kommissionens opfattelse ikke acceptable, og opgavefordelingen i det ændrede forslag er udtryk for en reel og realistisk balance mellem medlemsstaterne legitime ønske om at blive inddraget fuldt ud i gennemførelsen af programmet og behovet for unødigt bureaukratiske ordninger.

3.3. Punkter, hvor der er ligheder mellem Kommissionens ændrede forslag og Rådets fælles holdning

Den fælles holdning støtte hovedlinjerne i Kommissionens forslag, herunder de tre hovedindsatsområder. I den fælles holdning fremhæves princippet om at koncentrere indsatsen om områder, hvor Fællesskabet kan give en klar ekstragevinst, samtidig med at den går ind for, at programmet overordnet set er indsatsorienteret.

Den fælles holdning er på linje med Kommissionens ændrede forslag, når Kommissionens opfordres til at gennemføre programmet ved hjælp af "passende strukturarrangementer" (betragtning 11-13, artikel 3 og 5 samt bilaget, punkt 4.2, i den fælles holdning).

Endelig er den fælles holdning også på linje med Kommissionens ændrede forslag, når det drejer sig om at styrke programmets bidrag til udviklingen af Fællesskabets overordnede sundhedsstrategi (jf. bilaget, punkt 1.5, til den fælles holdning).

4. Konklusion

Efter Kommissionens opfattelse udgør den fælles holdning et vægtigt udgangspunkt for andenbehandlingen. Kommissionen mener imidlertid, at det ændrede forslag indeholder en række vigtige elementer vedrørende programmets anvendelsesområde, især vedrørende central udviklingsområder i sundhedssystemerne, som bør medtages som prioriterede aktioner.

Kommissionen mener endvidere, at budgettet skal svare til det oprindeligt foreslåede budget, for at programmet kan fungere effektivt.

5. Kommissionens erklæringer til Rådets mødeprotokol

Kommissionen fremsatte to erklæringer til Rådets mødeprotokol, som er bilag til denne meddelelse.

I den første erklæring hilser Kommissionen den fælles holdning velkommen, men finder, at det endelige budget bør ligge tæt på de 300 mio. EUR i det oprindelige forslag.

I den anden erklæring forpligter Kommissionen sig til at tage strukturarrangementerne til gennemførelse af programmet op til revision i forbindelse med midtvejsevalueringen.

Kommissionens erklæringer til Rådets mødeprotokol

Kommissionen erklærer, at den i betragtning af, hvor vigtigt det er hurtigt at træffe afgørelse om handlingsprogrammet, er tilfreds med, at Rådet er nået frem til en fælles holdning vedrørende finansieringsrammen. Den noterer sig dog også, at Europa-Parlamentet går ind for et større beløb. Den er derfor af den opfattelse, at beløbet på 300 mio. EUR i Kommissionens oprindelige forslag eller et andet beløb af næsten samme størrelsesorden bør blive slutresultatet ved afslutningen af den fælles beslutningsprocedure. Tiltrædelsen af nye medlemsstater og oprettelsen af de relevante strukturarrangementer vil nødvendiggøre en nyvurdering af dette beløb til sin tid.

Kommissionen vil i forbindelse med midtvejsevalueringen af programmet tage de relevante strukturarrangementer til koordinering og integrering af net vedrørende sundhedsovervågning og hurtig reaktion på sundhedsrisici op til fornyet revision. Medlemsstaterne vil blive tæt associeret i denne revision. På grundlag af revisionen vil Kommissionen overveje behovet for videreudvikling eller tilpasning af sådanne strukturarrangementer bl.a. på baggrund af den relevante EF-lovgivning og praksis og om nødvendigt forelægge forslag.